“Bunyodkor” stadioni direktori o‘rinbosari “Muloqot” a’zolari savollariga javob berdi (foto)

“Bunyodkor” stadioni haqida reportaj tayyorlanishi, unda internet foydalanuvchilari savollariga javob berilishi haqida avval xabar bergan edik.
“Muloqot” ijtimoiy tarmog‘i a’zolari stadion va uning qurilishi haqida o‘zlarini qiziqtirgan savollarni Intervyu.uz saytida qoldirdi. Ularga “Bunyodkor” stadioni direktori o‘rinbosari Rustam Qurbonov javob berdi.

 Stadionga kirish oldidan.
Rustam Qurbonov so‘zlariga ko‘ra, “Bunyodkor” stadionining asosiy buyurtmachisi “Uzneftgazmontaj” kompaniyasi, quruvchi tashkiloti esa “Trest 12” hisoblanadi. Stadion qurilishi 2009-yilda boshlandi. 2012-yil 28-sentabrda esa uning ochilish marosimi bo‘lib o‘tdi.
Bunyodkor stadioni 34 000 o‘rinli bo‘lib,  shundan 1700 tasi VIP-o‘rinlar hisoblanadi. Bu yerda, shuningdek 3 zalga ega restoran (ulardan ham futbolni tomosha qilsa bo‘ladi), konferens-zal, muzey, umumiy ovqatlanish joylari, tibbiyot shoxobchalari, 1500 avtomobilga mo‘ljallangan  to‘xtash joyi  va savdo do‘konlari xizmat ko‘rsatadi. Majmua hududida Nike (“Nayk”) hamda Adidas (“Adidas”) firma do‘konlarining ochilishi kutilmoqda. Velosiped va skeytlar ijaraga beriladigan maxsus joy ham ajratiladi.
120 o‘rinli “Bolalar va o‘smirlar  futbol maktabi”da esa xuddi shuncha o‘rinli yotoqxona korpusi va ovqatlanish bo‘limi, fitnes markazi, suzish havzasi, sport zali, tibbiyot markazi bor.

 “Bunyodkor” stadioni direktori o‘rinbosari Rustam Qurbonov (o‘ngda) va marketing bo‘limi boshlig‘i
BoburSamigov
Nima uchun hozirda stadion ishlamayapti? Qachondan o‘yinlar o‘tkazila boshlaydi?
Rustam Qurbonov: Hozir mavsum tugagan. Asosiy tarkib ta’tilda. 16-dekabrdan mashg‘ulotlarni boshlashadi. Keyingi yil fevral oyidan boshlab o‘yinlar o‘tkazila boshlanadi.
Akbarshox Axmedov
“Bunyodkor” OFK kubogi final o‘yinini o‘tkazish uchun juda mos maydon, deb o‘ylayman. Shunday o‘yin tashkil qilish uchun nimalar talab etiladi?
Rustam Qurbonov: OFK rahbarlari O‘zbekistonga tashrif chog‘ida “Bunyodkor” stadionini ko‘zdan kechirdi va o‘z iliq fikrlarini bildirdi. Biz ham OFK kubogi finali o‘yini kabi nufuzli xalqaro o‘yinlarning “Bunyodkor”da o‘tkazilishini juda xohlaymiz va bu borada o‘z takliflarimizni berganmiz.  Afsuski,  2015-yilgacha barcha o‘yinlar o‘tkazilish joylari belgilab qo‘yilgan. Umid qilamizki, kelajakda biz ham bunday nufuzli o‘yinlarga mezbonlik qilamiz.
Akbarshox Axmedov
Bu maydon “Uembli”dan qolishmaydi, undagi o‘yinchilar qachon shu darajaga yetadi?
Rustam Qurbonov: Xabaringiz bo‘lsa kerak, bir jamoaning oliy ligada o‘ynashi uchun uning o‘z futbol maktabi bo‘lishi zarur. Shu kabi futbol maktablaridan bir qancha yaxshi futbolchilar yetishib chiqmoqda. Yoshlarimiz bu yil uchinchi bora jahon chempionatida ishtirok etdi va dunyoning kuchli 8 jamoasidan biri bo‘ldi. Endi o‘sha bolalar kattalar terma jamoasining asosiy tarkib o‘yinchilari bo‘ladi. Ishonchimiz komilki, 2018-yilda bo‘ladigan jahon chempionatida terma jamoamiz ishtirok etadi.

 Stadion bo‘ylab ekskursiya davomida ham savol-javoblar o‘tkazildi.
K Pop Star
Stadionning eng birinchi g‘ishtini kim qo‘ygan?
Rustam Qurbonov: Bunday sharaf “Barselona” jamoasi prezidenti Xuan Laporta bilan O‘FF prezidenti Mirabror Usmonovga nasib etgan.
sherzod rahmatullayev
Stadion tomi uchun qanday material ishlatilgan? Stadion loyihasini kim yaratgan?
Rustam Qurbonov: Stadionning tom qoplamasi sifatida maxsus banner matosi ishlatilgan. Sababi, bunda tomning metal konstruksiyasiga kam og‘irlik tushadi. Shuningdek, bu material yoritgichlar ta’sirida turli ranglarda tovlanadi.  Stadion loyihasini esa O‘zbekistonnning “Tashgiprogor” OAJ va Germaniyaning “GMP” kompaniyalari yaratgan.
ALIShER_17_
“Bunyodkor” stadionining Qozog‘istondagi “Astana Arena” stadionidan qanday farqi bor?
Rustam Qurbonov: “Astana Arena” stadionining o‘yin maydoni iqlim sharoitidan kelib chiqqan holda sun’iy chim bilan qoplangan. Stadion tomi ochilib-yopiladigan xususiyatga ega. “Bunyodkor” stadionining tomi esa ochiq holda. Tomoshabinlar o‘tiradigan joylar qor va yomg‘irdan to‘silgan. Bundan tashqari, bizning stadionda Angliyadan keltirilgan haqiqiy chim ekilgan. U to‘rt mavsumda yam-yashil bo‘lib ko‘karib turadi.

 Stadion bo‘ylab sayohat.
Sardor4422
Yaqin yillar ichida stadionni yana ham rivojlantirish uchun ishlar amalga oshirish ko‘zda tutilganmi? Masalan, Angliya Premyer ligasida sinovdan o‘tkazilayotgan Hawk Eye texnologiyasi qo‘llanilishi mumkinmi?
Rustam Qurbonov: Hawk Eye texnologiyasi to‘pning darvoza chizig‘idan o‘tgan yoki o‘tmaganligini aniqlab beradi. 2014-yil Braziliyada bo‘lib o‘tadigan jahon chempionatida sinovdan o‘tkaziladi. Agar, ma’qul kelsa, FIFA va OFK o‘z takliflarini kiritadi. Shundan so‘ng biz ham ishlatishimiz mumkin.

 “Bunyodkor” stadioni muzeyi.
Izzat Husainov
Stadionda ilk o‘yin vaqtida maydondagi sun’iy chimlar ajralib ketayotgani ko‘zga tashlangan edi, bunga sabab nima? Stadion to‘liq tayyor emasligimi yoki sun’iy chimlar sifatsizligimi?
Rustam Qurbonov: Stadionga sun’iy emas, haqiqiy chim ekilgan. Haqiqiy chimni o‘stirish va uni parvarish qilish oson ish emas. Shuning uchun biz bu sohaning professionali bo‘lgan Angliyaning “SIS”  kompaniyasi bilan xizmat ko‘rsatish bo‘yicha shartnoma tuzganmiz. O‘zbekistondagi iqlim sharoitini inobatga olgan holda chimning moslashuvi ba’zi muammolar bilan to‘qnash keldi.  Shu yilning yoz oylarida stadion chimlari qaytadan ekildi. Shu sababli, “Bunyodkor” stadionida vaqtincha o‘yinlar o‘tkazilmadi. Ayni paytda mutaxassislar maydonning o‘yin o‘tkazilishiga tayyor ekanini ta’kidlamoqda. Keyingi yil fevral oylarida birinchi o‘yin o‘tkaziladi.
Najmiddin6667
Nimaga “Bunyodkor” jamoasining o‘yinlari mana shu stadionda emas “JAR” stadionida bo‘ladi? Qachon “Bunyodkor” o‘yinlarini shu stadionda o‘tirib tomosha qilamiz? 
Rustam Qurbonov: Menimcha bu savolni O‘zbekiston Futbol federatsiyasiga berganingiz ma’qul. Bu masalani ular hal qiladi.
Dilshod Abduazizov
“Bunyodkor” stadioni jahonning qaysi yetakchi stadionlari bilan xalqaro aloqalar o‘rnatgan? Xalqaro hamkorlik masalalari asosan qaysi yo‘nalishlarni qamrab oladi va istiqbolda qanday xalqaro standartlar joriy etilishi ko‘zda tutilmoqda?
Rustam Qurbonov:  “Barselona” (Kataloniya, Ispaniya), “Donbas Arena” (Shaxtyor, Ukraina), “Dortmund” (Borussiya, Germaniya), “Uembli” (London, Angliya) stadionlari bilan aloqa o‘rnatganmiz. Yaqinda tajriba almashish maqsadida yangi qurilayotgan “Spartak” (Moskva, Rossiya) stadioni rahbariyati biz bilan muloqotga chiqib, hamkorlik qilish bo‘yicha taklif kiritdi.
Xalqaro mutaxassislarning fikri bo‘yicha, stadion qaysi jihatlari bilan xalqaro reytinglarda yetakchi o‘rinlarni egallaydi?
Rustam Qurbonov: Barcha jihatlari bo‘yicha xalqaro talablarga javob beradi.

ツ ρŗσįęςτ Ĩɳƒîɲîʈץ ૐ_ՁoเϞ
Ayrim mish-mishlarga ko‘ra FIFA ma’muriyati “Bunyodkor”ni FIFA stadionlari talablariga javob bermaydi, binoning poydevori mustahkam emas va qurilish materiallari sifati ancha past deyishgan ekan. Bunga qanday izoh berasiz?
Rustam Qurbonov: Internetga  “nik” bilan kirganlarning 60–70 foizi shunaqa yolg‘on xabarlarni tarqatadi. Har qanday mish-mishlarga ham ishonavermang.
xan xan
Stadionga o‘rnatilgan o‘rindiqlar ranglari nima uchun har xil qilib qo‘yilgan?
Rustam Qurbonov: Bu loyihachilar tomonidan maxsus kompyuter dasturi yordamida qilingan dizayn bo‘lib, stadion ichki ko‘rinishiga yana ham chiroy qo‘shib, o‘rindiqlarni kategoriyalarga ajratib turadi.
FurkatSabirov1994
Joy yetishmasligi sababli o‘yinga kira olmagan muxlislar uchun qo‘shimcha o‘rindiqlar yaratish mumkinmi?
Rustam Qurbonov: Yo‘q, yarata olmaymiz. Chunki, “Bunyodkor”ning loyihasida bu ko‘zda tutilmagan. Faqatgina terma jamoaning o‘yinlaridagina stadion to‘lishi mumkin, qolgan o‘yinlar uchun mavjud o‘rindiqlar yetarli, deb o‘ylayman.

 “Muloqot” ijtimoiy tarmog‘i a’zolari
Muloqot a’zosi xan xan'ning savoli eng zo‘r deb topildi va unga stadion ma’muriyati tomonidan “Bunyodkor”ning bir o‘yiniga ikki kishilik chipta berildi.
Xabaringiz bo‘lsa, “Bunyodkor” stadionida Mirzahakim To‘xtamirzayev bilan ham intervyu uyushtirgan edik. Yaqin kunlarda “Bunyodkor” futbol akademiyasiga ham sayohat tashkil qilamiz va albatta, sizlarni ham jonli intervyuga taklif etamiz. Bizni kuzatib boring ;)